Ba  tlhoma lekalana la kereke
Ba  kereke  ya  Faith Gospel After Christ, ba ne ba tlhoma semmuso lekalana la kereke eo kwa Tlokweng ka Tshipi,  morago ga go lemoga fa maloko a bone a a tswang kwa motseng oo a le mantsi. Erile a a fa tekodiso, moruti  Mareko  Mokibise, a tlhalosa fa tota  lekalana leo  le simolotse kwa motseng wa Tlokweng  ka ngwaga  wa  2012, morago  ga  go lekodisana  le  bao  ba ba tshwanetseng. Moruti Mokibisi  o  tlhalositse  fa  ba  thusitswe  ke  ba  lekalana  la Mogoditshane  go  kgona  go  tlhoma  lekalana  le,  a  tlhalosa  fa  e  ne  ekete  ba tla a gogagogana le  ba lekalana la Old  Naledi, mme  se  ga  se  a  ka sa thuba  kereke. Moruti o tlhalositse  fa  maikaelelo a  bone e le  go okela banana  mo Modimong, ba  ba  ntsha  mo  mekgwatheng,  a  bolela  fa  banana  ba  dira  dilo  tse di sa  siamang  ka  ntlha  ya  go  tlhoka  kitso. Mothusa molaodi  wa  Tlokweng  Rre  Patrick  Tlotleng,  o  ne  a  lebogela gore  kereke eo  ke  kereke e  tona  ebile  e  na  le dingwaga  e ntse e le teng, a bolela  fa  e simolotse  ka  ngwaga  wa  1949,  ke  sone se  e  kgonang  gore  e  na  le dikgogakgogano  e  bo  e  di  rarabolola,  go  na  le  go  ingaola  ba ya  go  itlhamela kereke  e sele. Le  fa  go ntse jalo o  supile  fa  ba bogosi  jwa  Batlokwa, ba sa robadiwe ke dikereke dingwe  tse di  rapelelang  kwa  thabeng  kana  mo  sekgweng  mme  ba  tlogele  leswe  la  bone  koo, a supa fa seo se sa amogelesege ka e le go leswafatsa tikologo. Rre  Tlotleng o supile fa tiro ya kereke e  le  go  tlisa  boleng  mo  setshabeng, a bo a  lebogela  kereke  eo  gore  ngwaga  le  ngwaga  e  abela  ba  Masiela Trust  Fund  madi. O  lebogetse  gape  gore  kereke  eo  e  tletse  banana, a bo a  ba kopa  go tswela  kwa  ntle  go  rerela  setshaba  lefoko  la  Modimo. Rre  Tlotleng  o  supile  gape  fa  moopelo  wa  kereke  ya  FGAC  o  le monate  fela  thata,  a  supa  fa  ba  ka  o  dirisa  go  gogela  banana  mo   lefokong  la  Modimo. O  supile  fa go  obamelela  mo  malwepeng  ga  dikereke  le gone  go  tshwenya, ka jaana  go  kgoreletsa  baagisanyi  go  itheetsa  le  go  iketla  mo  malwapeng  a bone, a bo a gakolola  maloko  a  kereke  eo  go  tlotla  nako  e  ba  obamelang  ka yone, gore  ba  heme kgotlhang. Mothusa Kgosi ya Batlokwa Michael Gaborone, o ne a kopa maloko  a kereke  ya  FGAC  go seke ba kgaoganngwa ka maemo. O ne a supa fa Batswana ba itetleletse  gore  batswakwa  ba tsene  fa  gare  ga  bone, ba itira  jaaka  ekete  ke  bone  ba  ba  itseng  Modimo  go  ba  gaisa,  le gone  go  itira  jaaka  ekete  ba  itse  go  tshwara  basadi  le  banna  go  ba  gaisa,  mme  dilo  tse  gape  ga  ba  batle  di buiwa. Kgosi o supile  gape  fa  go  na  le  dilo  tse  di  diragalang  tse  di  hakgamatsang, a supa  fa  o kgona  go  bona koko e apesitswe  dibaga  mo  molaleng,  le  megala  ya  dikereke  e gokeletswe  mo  ditlhareng.  O  kopile  bagolwane  ba kereke go lemotsha bana ba kereke fa ba dira sentle le gone go ntsha  dipego  tsa  madi  a  kereke,  a  supa  madi  a  na  le  seabe  mo go thubegeng  ga  dikereke. Mo go tse dingwe kgosi o  ba  kopile go se rekise lefatshe, mme ba  le  somarelele bana ba bone, ka  go  a  bonala  ba  tla a tlhoka kwa ba nnang teng mo nakong e tlang. BOKHUTLO